Premierul Marcel Ciolacu, preşedinte PSD, a comentat, vineri, la Baia Mare, sondajul de opinie în care Mircea Geoană este plasat pe prima poziţie în preferinţele electoratului la prezidenţiale, afirmând că în acest caz „nu mai are rost” să fie organizate alegeri.
„Părerea mea că, dacă aşa arată, să nu mai facem alegeri, nu mai are rost. Facem un sondaj, vedem cine iese pe primul loc şi am terminat”, a declarat Marcel Ciolacu întrebat dacă, având în vedere că Mircea Geoană a ocupat primul loc într-un sondaj de opinie privind alegerile prezidenţiale, i se va propune acestuia să intre în PSD.
Preşedintele PSD se află vineri într-o vizită în judeţul Maramureş.